Ondersoek na DA-raadslid se Israel-opmerking voltooiMpho Phalatse. Foto: Twitter Herman Mashaba, burgemeester van Johannesburg, het Mpho Phalatse, DA-raadslid en lid van die Johannesburgse burgemeesterskomitee vir gesondheid, weer in haar pos aangestel. Phalatse is vroeër in Junie geskors nadat sy namens die stad haar ondersteuning vir Israel uitgespreek het. Mashaba het vroeg Donderdagoggend in ŉ verklaring gesê Phalatse is vanaf 28 Junie weer heraangestel met sekere voorwaardes ná ŉ ondersoek. “Die multiparty-regering het sy assessering en skakeling rakende die uitlatings wat deur Phalatse gemaak is op 10 Junie voltooi,” lui die verklaring. Phalatse, wat reeds in die openbaar om verskoning gevra het vir haar opmerkings, sal glo in die openbaar betig word vir die uitlatings wat sy namens die stad Johannesburg gemaak het. Mashaba het gesê hy het in sy hoedanigheid as burgemeester met Phalatse gepraat en is oortuig dat sy die uitwerking van haar uitlatings betreur. Phalatse het glo op Twitter gesê: “I would like to declare that I am a friend of Israel, and the city of Johannesburg is a friend of Israel! Shalom Shalom!” [sic] Mashaba het bygevoeg hoewel hy Phalatse se reg bevestig om persoonlike sienswyses te huldig, is hy teleurgesteld dat sy namens die stad gepraat het “op ŉ manier wat nie die sensitiwiteit en kompleksiteit van die kwessie soos dit in ons stad en oor die hele wêreld bestaan, vasvang nie”. Volgens hom het die ondersoek na die aangeleentheid bevind dat Phalatse se uitlatings nie die DA se beleidsposisie oor sy toewyding aan ŉ tweestaat-oplossing waarin ŉ voorspoedige Israel in vrede saam met ŉ voorspoedige Palestina voortbestaan, oortree het nie. Die ondersoek het ook bevind dat sy nié goeie oordeel aan die dag gelê het toe sy die uitlatings gemaak het nie en dat sy betig moet word oor haar opmerkings namens die stad. Mashaba het gesê naas haar onlangse openbare verskoning op 26 Junie, sal daar ook van haar verwag word om ŉ werksessie van ŉ relevante liggaam by te woon om sodoende die kompleksiteit van die kwessies in die Midde-Ooste te begryp. “Ek wil graag inwoners van die stad Johannesburg asook lede van die Joodse en Moslemgemeenskappe in Suid-Afrika verseker dat ons toegewyd bly aan die idee van ŉ tweestaat-oplossing in die Midde-Ooste.”